Israel mener Europas syn på omskjæring er rasistisk
Europarådet har oppfordret sine 47 medlemsstater til å sikre at medisinske og sanitære vilkår oppfylles når barn omskjæres. Rituell omskjæring utføres ofte på jødiske og muslimske guttebarn i ung alder. Rådets parlamentarikerforsamling stemte tidligere denne uken for en resolusjon som manet til dialog mellom leger og religiøse representanter - «for å hanskes med noen av de gjeldende tradisjonelle metodene, som ikke tar hensyn til barnets beste og det siste innen medisin». Israels utenriksdepartement går hardt ut mot Europarådets uttalelse, og mener den gir næring til «rasistiske strømninger». «Moralsk skamplett» Påstandene om at omskjæring skader unge gutters helse er feil og mangler bevis, mener Israel, som krever at resolusjonen oppheves. - Denne resolusjonen utgjør en moralsk skamplett på Europarådet og nører opp hat og rasistiske strømninger i Europa, heter det i en uttalelse fredag. I jødedommen, som den israelske staten er bygget på, gjennomføres rituell omskjæring ofte av en religiøs person som har spesialisert seg på praksisen. Spesielt reagerer israelske myndigheter på kjønnslemlestelse av jenter og omskjæring av gutter ble omtalt i en og samme resolusjon.Europarådet avviser at de to praksisene sammenlignes. Den tyske sosialdemokraten Marlene Rupprecht, som står bak resolusjonsteksten, sier den ikke har til hensikt å stigmatisere religiøse grupper og deres tradisjoner. - Europarådets mandat er å fremme respekten for menneskerettigheter, inkludert barns rettigheter, på lik linje med å kjempe mot rasisme, antisemittisme og fremmedfrykt, sier Rupprecht i en uttalelse på Europarådets nettsider. Det norske Stortingets delegasjon til Europarådets parlamentarikerforsamling består av fem medlemmer. Tidligere denne uken møttes de nordiske barneombudene i Oslo for å diskutere omskjæring av gutter. De ble enige om at omskjæring ikke bør skje før gutten selv forstår de medisinske og kulturelle aspektene ved inngrepet, og dermed kan gi sitt samtykke.- Rituell omskjæring av et guttebarn er et inngrep på en frisk barnekropp. Inngrepet begrunnes som oftest med religion og tradisjoner. Barneombudets oppgave er å se til at barns beste skal komme i første rekke, selv om det kan innskrenke voksnes rett til å utøve sin religion og tradisjon, sa barneombud Anne Lindboe i forbindelse med møtet mandag. Samtidig slo barneombudet i Sverige fast at omskjæring av barn uten medisinsk begrunnelse eller guttens vilje strider mot barns grunnleggende rettigheter og bør omskjæres. Den norske regjeringen slo i fjor fast at det ikke er aktuelt med et slikt forbud her hjemme, men vil i stedet kreve at rituell omskjæring skjer på sykehus.
Israel reagerer kraftig på Europarådets resolusjon om rituell omskjæring av guttebarn og kaller den rasistisk og antireligiøs.